**חטיבת האימאם חוסיין** (בערבית: لواء الإمام الحسين) היא אחת המיליציות הגדולות שהוקמו על ידי כוח קודס של משמרות המהפכה האסלאמית, בפיקודו של קאסם סולימאני, כדי לקדם את המטרות הצבאיות של המשטר האיראני נגד אויביהם בסוריה, לבנון וישראל. רוב הלוחמים הם שיעים מעיראק ומסוריה.

החטיבה נקראת על שם חוסיין בן עלי שהיה בנם הצעיר של עלי בן אבי טאלב (הח'ליף הרביעי באסלאם) ופאטמה, בתו של מוחמד והוא נחשב כמייסד השיעה.

היסטוריה
--------

החטיבה הוקמה בשנת 2016 על ידי מפקד כוח קודס לשעבר של משמרות המהפכה האסלאמית האיראנית, קאסם סולימאני במטרה להילחם בסוריה נגד דאעש ולחזק את אחיזת המשטר של בשאר אל-אסד ברחבי סוריה.

החטיבה החלה את פעילותה באזורי חומס וחאלב ובהמשך עברה להילחם גם באזורים אחרים, ברחבי סוריה בהתאם להנחיות שקיבלה מאיראן, כגון:

* בצפון סוריה: באזור אידליב.
* באזור דמשק: באזורי ע'וטה, אל-מליחה (المليحة), נהר ברדא.
* בדרום המדינה: באזורי הגולן הסורי, דרעא, ירמוך, אל-חג'ר אל-אסווד (الحجر الأسود).

במרץ 2018 נפגש קאסם סולימאני עם בכיר חזבאללה מוחמד ג'עפר קסיר המכונה חאג' פאדי ותיאם איתו שהחטיבה תסופח לצבא סוריה והיא תמשיך להיות ממומנת על ידי המשטר האיראני.

יש המכנים את החטיבה "חזבאללה הסורי", או "חזבאללה – 2".

לוחמים
------

בראש החטיבה עומד זולפיקר חנאווי (ذو الفقار حناوي) אזרח לבנוני, איש חזבאללה שהתמחה בחבלה. העיתון א-שרק אל-אווסט ציטט גורם באגף המודיעין הישראלי שתיאר אותו כ"מנהיג מאוד טקטי, מנהיג מוכשר, ואהוב על חייליו... אכפת לו מהם (והוא דואג) שכל אחד מהם יקבל את משכורתו בתאריך הנקוב מדי חודש... הוא תואר כראש התמנון, כי הוא פועל מסביב לשעון לפיתוח היכולות של כוחותיו וכן לבצע פעולות נועזות נגד כוחות אמריקאים, נגד ארגוני טרור, נגד ישראל ונגד כוחות האופוזיציה בסוריה... ויש לו גם צוותי ייצור של כלי נשק רבים", והוא אף מתואר כיורש פוטנציאלי של קאסם סולימאני.

לטענת החטיבה, היא מונה כ-6,000 לוחמים. רובם סורים ועיראקים, אך אך יש לוחמים גם מלבנון, אפגניסטן, פקיסטן, תימן, סודאן, ניגריה.

רוב המפקדים הם סורים, או לבנונים.

חימוש
-----

החטיבה מצוידת ככל כוח חי"ר ובנוסף מקבלת ממשמרות המהפכה, כלי נשק מיוחדים לצורך מילוי משימותיה, כמו: טילי קרקע-קרקע וכלי טיס בלתי מאוישים. איראן שולחת את הנשק המתקדם בטיסות אזרחיות לנמל התעופה של דמשק ובאמצעות ספינות משא לנמל לטקיה.

פעילות
------

* ינואר 2019 – מתקפת טילים באתר סקי בחרמון הישראלי (המתקפה יוחסה לכוח קודס, אך בפועל בוצעה על ידי חטיבת האימאם חוסיין)
* אוגוסט 2019 – הפעלת מל"טים לכיוון רמת הגולן.
* אוקטובר 2021 – מתקפת טילים על מתקנים צבאיים אמריקאים ליד א-תנף.
* מרץ 2023 – התקפות טילים על בסיסי ארצות הברית בשדות הנפט שבאזור דיר א-זור.
* ספטמבר 2023 – השב"כ הישראלי החל בחקירת פעולות הברחת נשק של החטיבה לארגונים חמושים פלסטינים בגדה המערבית, דרך סוריה והגבול הירדני.
* אוקטובר 2023 – לוחמי החטיבה נפרסו מחדש. חלק בסוריה – מול רמת הגולן וחלק בדרום לבנון מול הגליל, כדי לסייע לחזבאללה בתקיפת ישראל, במהלך המלחמה עם חמאס.
* נובמבר 2023 – התפוצצות מל"ט בבית ספר באילת.
* 2 מרץ 2024 – צה"ל חיסל חוליה של החטיבה, שפעלה בדרום לבנון ליד א-נאקורה.

הערות שוליים
------------

1. 1 2 3 4 5 6 7 8 9  عبدالله الحايك, لمحة عامة: "لواء الامام الحسين", **Washington Institute**, 7 נובמבר 2023
2. 1 2  الكشف عن تفاصيل جديدة حول دور "لواء الإمام الحسين" أهم ذراع تنفيذية لنظام إيران في سوريا, إيران إنترناشيونال, ‏2024-03-04 (בערבית)
3. 1 2 3  אמיר בוחבוט‏, האויב החדש והמסתורי במערכה: זה הארגון ששלח את כלי הטיס שהתפוצץ באילת?, באתר וואלה!‏, 10 בנובמבר 2023
4. 1 2 3  Asharq Alawsat, الاستخبارات الإسرائيلية تحذّر قائد «لواء الإمام الحسين» في سوريا, 19 ספטמבר 2023
5. ↑  יואב זיתון, ליאור בן ארי, צה"ל: חיסלנו בלבנון חוליה במיליציה שנלחמת לצד חיזבאללה | תיעוד התקיפה, באתר ynet, 2 במרץ 2024
6. ↑  إسرائيل تلاحقه في لبنان.. من هو لواء الإمام الحسين؟, Lebanon24 (בערבית)